PRIMĂRIA MUNICIPIULUI SATU MARE

SERVICIUL INVESTIȚII, GOSPODĂRIRE – ÎNTREȚINERE

DIRECŢIA ECONOMICĂ

NR. 58652/18.11.2021

 În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,

 Serviciul Investiții, Gospodărire-Întreținere și Directorul executiv al Direcției economice formulează următorul:

**RAPORT DE SPECIALITATE**

la proiectul dehotărâre privind predarea către Ministerul Dezvoltării, Lucrărilor Publice şi Administraţiei prin Compania Naţională de Investiţii C.N.I. S.A. a amplasamentului şi asigurarea condiţiilor în vederea realizării obiectivului de investiții **Bazin de înot didactic şi agrement,**  în municipiul Satu Mare, str.Crişan nr.37

 Obiectivul general al proiectului, în cadrul dezvoltării durabile a municipiului, este construirea unui bazin de înot didactic școlar destinat în principal desfăşurării orelor de înot în cadrul disciplinei sport, oferind astfel şcolilor şi tineretului din municipiu un mediu propice stimulării unui mod de viață sănătos, sociabilității, dezvoltării fizice sănătoase şi armonioase, şi oferind totodată tuturor locuitorilor urbei o locaţie pentru petrecerea timpului liber prin înot, în condiţii igienico-sanitare corespunzătoare.

 În pofida faptului că în municipiul Satu Mare funcţionează foarte multe unităţi şcolare, şi înotul este unul dintre sporturile cele mai dorite de copii, nici o unitate şcolară şi nici unul dintre cluburile sportive din municipiu nu are baza materială pentru înot, unde copiii din învăţământul preuniversitar de stat ar putea desfăşura activităţi specifice sub supraveghere de specialitate şi în condiţii igienico-sanitare corespunzătoare.

  Existenţa unui bazin de înot pentru tineretul din unităţile de învăţământ din localitate, şi pentru toţi locuitorii urbei,în anul 2021, ţine de normalitate.

 Suntem printre puţinele municipii reşedinţă de judeţ, dacă nu chiar singura, care nu are o asemenea dotare, aceasta reprezentând o aspiraţie foarte veche a întregii comunităţi sătmărene.

 Un bazin de înot, cu toate facilităţile, cu posibilitatea de organizare de evenimente competiţionale între echipe de elevi, ar putea fi un factor important în creşterea atractivităţii şcolii şi interesul elevilor pentru spaţiul şcolar.

 Bazinul nu se adresează activității competiționale, suprafețele lui fiind dimensionate atât pentru zona de înot cât și pentru cea a anexelor-vestiarelor conform normelor europene și naționale în vigoare pentru bazine utilizate în cadrul educațional şi agrement.

Obiectivele proiectului sunt:

- Oferă posibilitatea elevilor de a practica înotul în cele mai bune condiţii;

- Dezvoltarea fizică şi armonioasă a elevilor care practică înotul;

- Dezvoltarea şi lărgirea ariei de activitate a L.P.S. prin introducerea secţiei de înot

- Formarea în perspectivă a cel puţin unei echipe de înotători competitive;

- Sporirea fondurilor prin folosirea contra cost, a bazinului de către alte persoane, în afara orelor destinate programului educaţional.

 - Investiţia va face mult mai atractivă zona pentru cei aflaţi în căutarea unui loc în care să se stabilească şi va fi un factor important în dezvoltarea edilitară.

 - Pentru elevii şcolilor din municipiul Satu Mare, acest lucru se va concretiza în creşterea calităţii orelor  de educaţie fizică şi sport.

 -Pentru iubitorii de înot posibilitatea petrecerii plăcute şi antrenante a timpului liber, posibilitatea participării la competiţii sportive de nivel local.

- Prin dezvoltarea bazelor sportive se crează condiţii pentru descoperirea talentelor în sport şi se lărgeşte baza de selecţie a sportivilor valoroşi capabili să reprezinte România.

 Existenţa unui teren 13.865 mp pe amplasamentul din municipiul Satu Mare, str.Crişan nr.37, precum şi sursele de finanţare a investiţiei conform Programului privind construcţia de bazine de înot, prin Compania Naţională de Investiţii "C.N.I." - S.A. reprezintă oportunitatea acestei investiţii.

 Consiliului local îi revine sarcina de a aproba transmiterea in folosinţă gratuită a terenului cu suprafaţa de 5.400 mp, precum şi aprobarea asigurării finanțării de către municipiul Satu Mare a cheltuielilor pentru racordurile la utilități (energie electrică, apă, canal, gaz, telefonie, internet), a cheltuielilor pentru lucrările de sistematizare, respectiv pentru întreţinerea şi exploatarea acestui obiectiv investiţional.

 După realizarea obiectivului de investiții, municipiul Satu Mare se obligă să întrețină bazinul de înot pentru o perioadă de cel puțin 15 ani.

 Predarea terenului se va face în condiţiile legii, pe bază de protocol de predare-primire între Municipiul Satu Mare şi Compania Naţională de Investiţii.

În conformitate cu prevederile din Ordonanţa Guvernului nr.25/2001 privind înfiinţarea Companiei Naţionale de Investiţii cu modificările şi completările ulterioare

 În baza prevederilor art. 108 lit. d), art. 129 alin. (2) lit.c), alin.(6) lit.a), art. 297 alin. (1) lit. d), art. 349 din O.U.G. nr. 57/2019 privind Codul administrativ, cu modificările și completările ulterioare.

În temeiul prevederilor art. 139, alin. (3), lit. g) și prevederile art. 196, alin (1), lit. a) din O.U.G nr. 57/2019 privind Codul administrativ, cu modificările și completările ulterioare,

 Față de cele prezentate mai sus proiectul de hotărâre se înaintează Consiliului Local al Municipiului Satu Mare cu propunere de aprobare.

 **Director executiv, Șef serviciu,**

 ec.Ursu Lucica ing. Szűcs Zsigmond

Întocmit,

Németi S.